Tengler Gabriella – Így olvasok én

Szóval, én nagyon szeretek olvasni. És ez régen is így volt. Már akkor is, amikor még nem is tudtam olvasni. Bár én már nem emlékszem ezekre a történetre, de anyukám elmesélte, hogy hogy történtek.

Két testvérem van, egy nővérem és egy húgom. Amikor a húgom megszületett, kicsivel múltam három éves. Mariann először csak evett-aludt, de ahogy teltek a hónapok, egyre többet mocorgott és azt akarta, hogy anya mindig vele legyen. Így szinte semmit nem tudott nyugodtan megcsinálni. Szerettem volna anyukámnak segíteni, hogy nyugodtan tudjon reggelizni, ezért megkértem, hogy tegye mellém az ágyra a hugit. Majd leültem mellé, és levettem a szekrényről egy érdekes könyvet. Bár akkor még nem is tudtam olvasni, néztem a képeket és az alapján nagy beleéléssel kezdtem „olvasni” neki. Sőt nem csak, hogy mondtam a történetet, hanem lapozgattam is a könyvet közben, hogy még valóságosabbnak tűnjön. És addig anyukám nyugodtan meg tudott reggelizni, mivel a húgom békésen feküdt, amíg a történeteimet hallgatta. Pedig olyan kicsi volt, hogy nem is érthette, miről mesélek neki.

Anya azt is elmesélte, hogy ovis koromban, amikor utaztunk, mindig vittem magammal könyvet a hosszabb utakra. Persze ekkor sem tudtam még olvasni. De azért vittem magammal. És itt is eljátszottam, hogy magamban olvasok, mert azt láttam, hogy a családban a többiek is ezt csinálják. Felnőttes és komoly dolognak tűnt. Ám valójában csak lapozgattam, és közben vártam is egy kicsit, hogy úgy tűnjön, mintha ténylegesen a könyvet olvasnám. De legtöbbször nem valami gyerekkönyvet fogtam, hanem anyukám könyvei közül választottam egy éppen szimpatikusnak tűnőt. Egy alkalommal anyukámnak egy angol nyelvű regényét szemeltem ki. A busz éppen legelő állatok mellett haladt el és anyukám szólt is, hogy nézzek ki az ablakon. Erre én azt feleltem, hogy „Mindjárt, csak még gyorsan elolvasom ezt az oldalt.” Aztán így is tettem. Végignéztem a sorokat, majd lapoztam és felnéztem. Ugyan már nem sok mindent láttam, de ez nem zavart, mert azt gondoltam, hogy az olvasás fontosabb.

Azóta jó néhány év eltelt, de számomra az olvasás még mindig ugyanolyan fontos. Bár manapság azt hiszem, inkább kinéznék az ablakon, hiszen tudom, hogy a könyv megvár, míg vannak olyan élmények, amelyeket, ha elszalasztunk, nem térnek többé vissza.